Amai Clinton naVaTrump Votatsurana Musarudzo dzemuAmerica
Mari iyi inoshandiswawo kubhadhara vanhu vanenge vachishanda kukurudzira vanhu kuti vavhotere vaviri ava. Sangano re Federal Election Commission rinoongorora nyaya dzemari dzesarudzo rinoti muna Chikunguru Amai Clinton vainge vaine mari inosvika mamiriyoni makumi mana nemana ukuwo VaTrump vaine mari inosvika mamiriyoni makumi maviri.
WASHINGTON — Ko chii chaizvo chichaitika musarudzo dzemutungamiri wenyika yeAmerica sezvo mapato anoti remaDemocrats nemaRepublicans asarudza vamiriri vavo amai Hillary Clinton naVaDonald Trump. Nyanzvi munyaya dzesarudzo dzinoti kubva iye zvino kutsvaga rutsigiro kunenge kwosimbaradzwa. Vaviri ava vakapedza gore vachitsvaga rutsigiro kubva kunhengo dzemapato avo, asi ikozvino vanenge votsvaga rutsigiro kubva kune vanozviti havana bato ravanotsigira kana kuti maindependents. Sarudzo dzemutungamiri wenyika yeAmerica dziri kuitwa musi wa8 Mbudzi. Amai Clinton naVaTrump vave kufanira kutsvaga mari yakawanda kubva kune vanobatsira kuti vakwanise kuenda kumatunhu ose vachitsvaga rutsigiro. Mari iyi inoshandiswawo kubhadhara vanhu vanenge vachishanda kukurudzira vanhu kuti vavhotere vaviri ava. Sangano re Federal Election Commission rinoongorora nyaya dzemari dzesarudzo rinoti muna Chikunguru Amai Clinton vainge vaine mari inosvika mamiriyoni makumi mana nemana ukuwo VaTrump vaine mari inosvika mamiriyoni makumi maviri. Kusvika parizvino Amai Clinton vashandisa mari inosvika mamiriyoni mazana maviri nemakumi matatu uku VaTrump vashandisa mari inosvika zviuru zvinomwe nechimwe. Nhoroondo yeAmerica inoratidza kuti pachine mutambo pakugadzirisa nyaya yemari yesarudzo. Muna 2012 VaObama vakashandisa mari inosvika mamiriyoni mazana mana nemakumi manomwe nemashanu uku VaMitt Romney vavaikwikwidzana navo vakashandisa mari inosvika mamiriyoni mazana mana nemakumi matanhatu. Amai Clinton naVaTrump vachaenda kunzvimbo dzakasiyana siyana kunotsvaga rutsigiro. Asi kune mamwe matunhu akakosha zvikuru avanofanira kuti vakunde akaita seFlorida, Ohio nePennyslvania. Anokunda matunhu aya kazhinji ndiye anowanzokunda musarudzo dzemutungamiri wenyika. Musi wa 26 Gunyana, VaTrump naAmai Clinton vachaita gakava ravo rekutanga. Rimwe rechipiri richaitwa musi wa 9 Gumiguru nemusi wa19. Mutevedzeri waVaTrump gavhuna Mike Pence nemutevedzeri waamai Clinton VaTim Kaine vachaitawo gakava musi rimwe chete musi wa 4 Gumiguru. Magakava aya anoitwa kwemaminetsi makumi mapfumbamwe. Vari kukwikwidza vanenge vaudzwa misoro yenya. Pane mukanawo wekuti mumwe munhu wechitatu apinde mumagakava aya sezvo paine bato remaLibertarian riri kutungamirwa naVaGary Johnson. Asi kuti VaJohnson vapinde mugakava iri vanofanira kuve nerutsigiro rwuri pakati pezvishanu negumi kubva muzana paongororo dzinenge dzichhitwa munyika kana kuti mapolls. Muna 2012 vanhu makumi mashanu nemashanu chete ndivo vakavhota musarudzo. Zuva resarudzo muAmerica harisi zororo. Kuvhota kunoitwa musi wechipiri kwemaawa gumi nemaviri. Zvabuda musarudzo zvinotanga kubuda vanhu vachangopedza kuvhota. Anenge akunda musarudzo anozivikanwa musi mumwe chete asi anozotora mhiko musi wa 6 Ndira. MuAmerica dunhu rega rega rine mavhoti aro zvichienderana nehuwandu hwevanhu vanenge vari mudunhu racho kana kuti electoral college. Mavhoti aya kana kuti Electoral College anenge ari mazana mashanu ane makumi matatu nemasere kana kuti 538. Anenge asvitsa mazana maviri nemakumi manomwe kana kuti 270 Electoral College ndiye anenge akunda musarudzo. Muzvinafundo Francis Musona vekuUniversity of Kentucky vanoti Zimbabwe ine zvakawanda zvekudzidza kubva kuAmerica mukuita sarudzo dzakachena.